John Mitchell moet Bulls probeer regrukJohn Mitchell (Foto: Facebook) John Mitchell is Donderdagaand as die Bulls se nuwe afrigter aangewys. Die nuus is op ŉ nuuskonferensie van die Bulls bekend gemaak dat die voormalige en omstrede All Blacksafrigter as direkteur deur die Blou Bulle maatskappy (BBM ) aangestel is Mitchell, wat in 1993 in ses toerwedstryde vir die All Blacks gespeel het maar nooit in ŉ toets uitgedraf het nie, is seker een van die beste afrigters wat nog in Suid-Afrika op provinsiale en/of franchisevlak afgerig het. Hy is egter ŉ omstrede man. Die GLRU het die Curriebeker vir die Goue Leeus in 2011 teen die Bokbelaaide Sharks 42-16 gewen het en ook die Lions se vertonings franchisevlak omgedraai het. Die WPRU wou hom na Allister Coetzee as afrigter aanstel maar is op aandrang van die destydse voorsitter van SA Rugby, Oregan Hoskins aangeraai om dit nie te doen nie. Dit was glo op advies van die GLRU se president Kevin de Klerk dat Hoskins dit gedoen het. Mitchell is onder ŉ groot wolk by die Leeus/Lions weg na klagte wat dié van die spelers ingesluit het. Hy is later op al 28 klagte onskuldig bevind en die het die Leeus ŉ aardige bedraggie gekos om hom vir die verkorting van sy kontrak te vergoed. Mitchell is ook, ondanks ŉ opwaartse kurwe by die Force, dáár weg en is as die afrigter van die All Blacks vervang hoewel hy ŉ wenrekord van meer as 80% as afrigter gehad het; in 2002 en 2003 die Drienasiesreeks gewen het; derde plek in die 2003 Wêreldbekertoernooi behaal het en in dieselfde jaar die Bledisloebeker teen die Wallabies gewen het. Dit lei egter geen twyfel dat hy ŉ uitstekende afrigter is nie – en daar is niks waarna Mitchell so uitsien as uitdagings nie. “Hierdie is ongetwyfeld ŉ groot uitdaging,” sê hy oor die sukkelende Bulls – en daaroor sal niemand hom teengaan nie. Mitchell was tot die week nog die afrigter van die VSA se nasionale Eagles waar hy ook groot vooruitgang bewerkstellig het. Hy het ŉ sakeonderneming in Durban en het sy afrigting gedoen deur wanneer dit nodig was na die VSA te vlieg. Daar is geen aanduiding gegee oor wanneer Mitchell die leisels vir die Superspan by Nollis Marais sal oorneem nie. Marais bly aan in die struktuur van die unie en sal na die Curriebekerspan omsien. ♦ Die hoofbeampte van die BBM, Barend van Graan, het gesê die aanstelling is die volgende stap in die proses om die Bulls se vertonings en aansien om te draai en langtermyn sukses te verseker. “Ons het nou die beste kandidaat aangestel om die leisels by die Bulls oor te neem, “Ons gaan voort met die res van die proses en luister graag na mense wie se insig ons sal help om die proses suksesvol te maak. Ons werk daaraan om op elke vlak sukses as ŉ span te behaal, om ons ondersteunersbasis te vergroot en om vertroue in ons handelsmerk te vestig.”